Fakulta aplikovaných jazykov Ekonomickej univerzity v Bratislave

Fakulta aplikovaných jazykov je najmladšou fakultou Ekonomickej univerzity v Bratislave. Vznikla 1. júna 2010 transformáciou Ústavu cudzích jazykov na samostatnú fakultu. V súčasnosti ponúka štúdium cudzích jazykov a interkultúrnej komunikácie v  dvoch stupňoch štúdia - bakalárskom a magisterskom. Štúdium sa realizuje v kombinácii dvoch nasledovných cudzích jazykov: anglického, nemeckého, španielskeho a francúzskeho.

 Charakteristika fakulty 
Hlavným poslaním Fakulty aplikovaných jazykov Ekonomickej univerzity v Bratislave je poskytovať kvalitné vzdelávanie, ktoré zahŕňa vysokú úroveň komunikatívnej kompetentnosti v dvoch cudzích jazykoch, interkultúrnu komunikáciu, základy ekonómie, práva a vybraných spoločenskovedných disciplín. Okrem toho zabezpečuje Fakulta aplikovaných jazykov výučbu cudzích jazykov na všetkých fakultách Ekonomickej univerzity v Bratislave.

Koncepcia Fakulty aplikovaných jazykov vychádza z analýzy vzdelávacích cieľov, na ktoré sa fakulta zameriava. Jej cieľom je adekvátne reagovať na požiadavky súčasnej spoločnosti a pripraviť do praxe kvalifikovaných odborníkov, ktorí budú spĺňať náročné kritériá pôsobenia v štátnej správe, v medzinárodných inštitúciách, nadnárodných spoločnostiach i domácich firmách. Absolventi fakulty budú pripravení v súlade s jej profilom. Vyznačujú sa dobrou komunikatívnou kompetentnosťou vo viacerých jazykoch, znalosťou slovenského jazyka, ako aj schopnosťou aplikovať nadobudnuté poznatky v praxi.

Interdisciplinárny charakter štúdia radí Fakultu aplikovaných jazykov medzi moderné výchovno-vzdelávacie inštitúcie, ktoré reagujú na odlišné podmienky v jednotlivých kultúrach globalizovaného sveta. Vedeckovýskumná, publikačná, odborná a pedagogická činnosť súvisí so základným poslaním fakulty a vytvára podmienky na umocnenie jej poslania.

Dôraz na rozvoj jazykových zručností a schopností, interkultúrnej komunikácie a interdisciplinárnych prístupov k študovanej problematike patrí k črtám výchovno-vzdelávacieho procesu, ktoré umožňujú absolventom novej fakulty širokospektrálne uplatnenie na pracovnom trhu. Osvojovanie si cudzích jazykov a nadobúdanie bikultúrnej, resp. multikultúrnej kompetencie rozširuje európsku dimenziu vzdelávania a zodpovedá jeho súčasnému trendu.

 Vedenie fakulty

 doc. PhDr. Radoslav Štefančík, MPol., Ph.D. - dekan 
 PaedDr. Eva Stradiotová, PhD. - prodekanka pre štúdium
 doc. Mgr. Ing. Katarína Seresová, PhD. - prodekanka pre rozvoj
 doc. Mgr. Mária Spišiaková, PhD. - prodekanka pre vedu
 PhDr. Ildikó Némethová, PhD. - prodekanka pre medzinárodné vzťahy

 Štruktúra fakulty 
 Katedra jazykovedy a translatológie
 Katedra interkultúrnej komunikácie
 Katedra anglického jazyka
 Katedra nemeckého jazyka
 Katedra románskych a slovanských jazykov

 Významné publikácie zamestnancov fakulty  
 VARELA CANO, Diana Patricia (2012): Factores que influyen en la edquisición de una lengua extranjera: estudio monográfico. Bucuresti: Editura Universitatii din Bucuresti, ISBN 978-606-16-0159-2
 ADAMCOVÁ, Lívia - ADAMCOVÁ, Silvia (2014): Grundlagen der deutschen Literatur: eine geschichtliche Darstellung. Wien: Praesens Verlag, ISBN 978-3-7069-0810-8
 ŠTEFANČÍK, Radoslav et al. (2015): Aktuelle Tendenzen in der Sprachforschung. Eisenstadt: E. Weber Verlag, ISBN 978-385253-523-4
 SPIŠIAKOVÁ, Mária (2016): El español actual: la unidad y la variedad. Nümbrecht: Kirsch-Verlag, ISBN 978-3-943906-25-7
 ŠTEFANČÍK, Radoslav (2017): Financovanie politických strán na príklade Nemecka, Rakúska a Švajčiarska. Výzva pre Slovensko? Praha: Machiavelli Press, ISBN 978-80-88147-05-3
 LIŠKOVÁ, Danuša - ŠTEFANČÍK, Radoslav et al. (2017): Macht der Sprache – Sprache der Macht. Eine kontrastive mehrsprachige Analyse anhand von Korpustexten der meinungsbildenden Tageszeitungen mit Fokus auf Phraseologie- und Metaphernforschung. Hamburg: Verlag Dr. Kovač, ISBN 978-3-8300-9571-2
LIŠKOVÁ, D.; ŠTEFANČÍK, R. et al. (2017): Heiße Wahlen und Referenden in Europa und Amerika - Kampf mit Wörtern um Wörter. Hamburg: Verlag Dr. Kovač, ISBN 978-3-339-10026-9

 Referencie 


Kategória:Ekonomická univerzita v Bratislave